માઈક્રોસોફ્ટનું આ ગુજરાતી કી-બોર્ડ હકીકતમાં માઈક્રોસોફ્ટનો જન્મ થયો તે પહેલાનું કી-બોર્ડ છે. તેના મૂળ ઘડવૈયા છે- શ્રી મોહન અરવિંદ તાંબે. જ્યારે એપલ કે ડોસ બન્નેમાંથી એકે પ્રકારના ડેસ્કટોપ પી.સી.નું આગમન થયું ન હતું અને માત્ર મોટા તોતિંગ mainframe કોમ્પ્યુટર અસ્તિત્વ ધરાવતા હતા ત્યારે સને ૧૯૮૩માં ઈન્ડિયન ઈન્સ્ટીટ્યુટ ઑફ ટેકનોલોજી, કાનપુરમાં પહેલી વખત દેવનાગરી ટર્મિનલ અને તે ટર્મિનલના ઉપયોગ માટે દેવનાગરી કી-બોર્ડ બનાવવામાં આવ્યું. કોમ્પ્યુટર પર ભારતીય ભાષાનો ઉપયોગ કરવાનો આ પહેલો અખતરો હતો અને તે પૂરેપૂરો સફળ થયો હતો.